যুক্তরাষ্ট্রের দক্ষিণ-পূর্বাঞ্চলের ফ্লোরিডা উপকূল লণ্ডভণ্ড করে গেল ক্যাটাগরি-৪ হারিকেন ‘মাইকেল’। ঘন্টায় ২’শ কিঃমিঃ-এর উপর গতির বাতাসের ঝাপ্টায় খুব কম গাছপালা এবং স্থাপনাই দাঁড়িয়ে থাকতে পেরেছে। এই ঘূর্ণিঝড়ের মুখে মার্কিন সামরিক বাহিনীও পার পায়নি। ঘূর্ণিঝড়ের পথের মাঝে পড়েছিল মার্কিন বিমান বাহিনীর গুরুত্বপূর্ণ ঘাঁটি ‘টিনডাল এয়ার ফোর্স বেইস’। মার্কিন জাতীয় নিরাপত্তায় অতি গুরুত্বপূর্ণ হওয়া সত্ত্বেও এই ঘাঁটির ধ্বংসযজ্ঞের ছবি মিডিয়াতে হাইলাইট হবার পর অনেকেই হতবাক হয়েছেন। সুপারপাওয়ারের অতি শক্তিশালী বিমান বাহিনী কি করে এই ধ্বংসযজ্ঞ ঠেকাতে ব্যর্থ হলো, সেই প্রশ্নই এখন অনেকের মুখে মুখে।